Preşedintele Senatului, Călin Popescu-Tăriceanu, a declarat marţi, cu privire la o posibilă vacanţă de lux pe care ar fi primit-o şi nu a trecut-o în declaraţia de avere, că nu poate face alt comentariu în afara aceluia că trăieşte într-o ţară a "delaţiunii şi a dosarelor". "Mă bucur că trăiesc în această Românie care devine ţara delaţiunii şi a dosarelor, după cum se dovedeşte, şi alt comentariu nu am ce să fac", a afirmat Tăriceanu. Direcţia Naţională Anticorupţie (DNA) şi-a declinat competenţa în favoarea Parchetului General în legătură cu o plângere depusă de un medic împotriva lui Călin Popescu-Tăriceanu, în care este reclamat pentru fals în declaraţii, au confirmat, marţi, pentru AGERPRES, oficiali ai PÎCCJ. Presa a relatat că, la sfârşitul anului 2017, medicul german Vladimir Atanasie Marinescu a depus o plângere la DNA în care susţinea că Tăriceanu şi-ar fi falsificat declaraţia de avere depusă în anul 2011, în calitate de deputat PNL. Medicul afirma că Tăriceanu ar fi omis să menţioneze în declaraţia de avere faptul că ar fi beneficiat, în august 2010, de un concediu gratuit în localitatea Izmir din Turcia, oferit de Daniel Tudor, fost preşedinte al ASF, şi soţia acestuia, Doina Tudor. De asemenea, Tăriceanu ar fi beneficiat, împreună cu familia sa, şi de o croazieră cu iahtul familiei Tudor. AGERPRES/(A - autor: Sorin Peneş, editor: Florin Marin, editor online: Ada Vîlceanu)

Conținutul website-ului www.agerpres.ro este destinat exclusiv informării publice. Toate informaţiile publicate pe acest site de către AGERPRES sunt protejate de către dispoziţiile legale incidente. Sunt interzise copierea, reproducerea, recompilarea, modificarea, precum şi orice modalitate de exploatare a conţinutului acestui website. Detalii în secţiunea Condiții de utilizare. Dacă sunteţi interesaţi de preluarea ştirilor AGERPRES, vă rugăm să contactați Departamentul Marketing – marketing@agerpres.ro.

Utilizarea secţiunii Comentarii reprezintă acordul dumneavoastră de a respecta termenii şi condiţiile AGERPRES în ceea ce priveşte publicarea comentariilor pe www.agerpres.ro.